《山月轩》
明代·王汝玉

九山有月明如镜，月色山光互辉映。君家故业隐山中，几度独吟秋夜静。

夜静山谷月倍明，看山对月有馀情。一轮艳彩河边树，数点螺鬟天际青。

自从来作京华客，何处却看山月色。凤凰台下晚春时，石头城畔凉秋夕。

新月还同旧月华，故山回首是天涯。但喜人生逢赏事，那知明月落谁家。

知君名纪神仙阙，桂子含香待攀折。行看直舍伫花阴，未许还山重对月。

作者简介：（?—1415）明苏州府长洲人，本名璲，以字行，号青城山人。少从杨维桢学。落笔数千言，文不加点。年十七中浙江乡试。洪武末以荐摄郡学教授，擢翰林五经博士。永乐初进春坊赞善，预修《永乐大典》。声名大噪，出诸老臣上，遂被轻薄名。后坐解缙累，下诏狱论死。有《青城山人集》。